U-I-271/99
Natisni
Opravilna št.:
U-I-271/99
Datum odločitve:
15. 2. 2001
Objavljeno:
OdlUS X, 27
ECLI:
ECLI:SI:USRS:2001:U.I.271.99
Akt:
Odlok o ureditvenem načrtu za smučarski center Gorenja Sava (Uradni list RS, št. 8/97)
Izrek:
Postopek za preizkus pobude za začetek postopka za oceno ustavnosti in zakonitosti 6. člena Odloka o ureditvenem načrtu za smučarski center Gorenja Sava (Uradni list RS, št. 8/97) se ustavi.
Evidenčni stavek:
Ustavno sodišče ustavi postopek za oceno ustavnosti in zakonitosti, če zastopnik vlagatelja na poziv Ustavnega sodišča ne predloži posebnega pooblastila za zastopanje v konkretnem postopku.
Geslo:
Nepopolna vloga in njena nedopolnitev v določenem roku.
Odvetnik kot zastopnik pobudnika pred Ustavnim sodiščem (posebno pooblastilo za postopek pred Ustavnim sodiščem).
Pravna podlaga:
Zakon o Ustavnem sodišču (ZUstS), 6., 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Marija Sušnik, Kranj
Datum vloge:
3. 12. 1999
Vrsta odločitve:
sklep
Vrsta rešitve:
ustavitev
Dokument:
US20631
Dokument v PDF obliki:
U-I-271-99.pdf
118 KB
Prenesite datoteko
U-I-271/99-8
15. 2. 2001
S K L E P
Ustavno sodišče je v postopku za preizkus pobude Marije Sušnik iz Kranja, ki jo zastopa Renata Godnjov Špik, odvetnica v Tržiču, na seji dne 15. februarja 2001
s k l e n i l o :
Postopek za preizkus pobude za začetek postopka za oceno ustavnosti in zakonitosti 6. člena Odloka o ureditvenem načrtu za smučarski center Gorenja Sava (Uradni list RS, št. 8/97) se ustavi.
O b r a z l o ž i t e v
1. Pobudnica izpodbija 6. člen Odloka o ureditvenem načrtu za smučarski center Gorenja Sava (v nadaljevanju Odlok), s katerim je določeno, da je pred izdajo lokacijskega dovoljenja za posamezne posege v prostor dopustna izdelava lokacijske dokumentacije, s katero se v okviru toleranc podrobneje definirajo urbanistični in arhitekturni pogoji posega v prostor. Po trditvah pobudnice naj bi bila izpodbijana določba v nasprotju z določbami 49. in 54. člena Zakona o urejanju naselij in drugih posegov v prostor (Uradni list RS, št. 18/84 in nasl. - ZUN), po katerih se lokacijsko dovoljenje za objekte, naprave ali druge posege v prostor na območjih, za katere je sprejet prostorski izvedbeni načrt, izda v skladu s pogoji, ki jih določa ta načrt, lokacijsko dovoljenje za objekte, naprave ali druge posege na območjih, ki se urejajo s prostorskimi ureditvenimi pogoji, pa v skladu s pogoji, ki jih določa lokacijska dokumentacija. Izdelava lokacijske dokumentacije je torej predvidena le za območja, ki se urejajo s prostorskimi ureditvenimi pogoji, ne pa za območja, za katera je bil sprejet prostorski izvedbeni načrt (v tem primeru ureditveni načrt).
Pobudnica zato predlaga, naj Ustavno sodišče izpodbijani predpis odpravi oziroma razveljavi.
2. Pobudi, ki jo je pobudnica vložila dne 1. 12. 1999, je priloženo splošno pooblastilo odvetnici, ki zastopa pobudnico v tem postopku.
3. Na podlagi 6. člena Zakona o Ustavnem sodišču (Uradni list RS, št. 15/94 - v nadaljevanju ZUstS) v zvezi s 94. in 95. členom Zakona o pravdnem postopku (Uradni list RS, št. 26/99 - v nadaljevanju ZPP) mora biti pooblastilo za zastopanje v postopku pred Ustavnim sodiščem posebno (v njem mora biti navedeno, da je dano za zastopanje pred Ustavnim sodiščem oziroma za postopek s pobudo za oceno ustavnosti in zakonitosti predpisa) in novo (izvirati mora iz časa, ko je bila pobuda vložena).
4. Ker prvotno pooblastilo glede na navedene določbe ZUstS in ZPP ni bilo ustrezno, je Ustavno sodišče odvetnico pozvalo, naj pobudo dopolni s predložitvijo posebnega pooblastila za zastopanje pobudnice v tem postopku. Ustavno sodišče je odvetnico pri tem opozorilo, da lahko postopek ustavi, če v danem roku ne bo predložila ustreznega pooblastila. Na ta poziv je odvetnica poslala Ustavnemu sodišču novo pooblastilo, vendar pa je tudi to pooblastilo splošno in ne posebno za postopek pred Ustavnim sodiščem. Glede na navedeno je Ustavno sodišče postopek ustavilo.
5. Ustavno sodišče je ta sklep sprejelo na podlagi tretjega odstavka 28. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen